इससे साफ है कि महंगाई रोकने को लेकर सरकार की नीयत साफ नहीं है और महंगाई की व्यावहारिक वजहों को सरकार नजरंदाज कर रही है. इन वजहों पर आने से पहले इस बात को परखना जरूरी है कि महंगाई के लिए सरकार जो वजहें गिनाती है उनमें कितना दम है. सरकार बार-बार यह कहती है कि महंगाई बढ़ने की वजह यह है कि अनाज, फल और सब्‍जियों की खपत बढ़ गई है. दूसरे शब्दों में कहें तो सरकार यह मानती है कि लोग ज्यादा खा रहे हैं इसलिए महंगाई बढ़ रही है. लेकिन सरकार के इस दावे को खुद सरकारी आंकड़े ही खोखले साबित कर रहे हैं. राष्ट्रीय नमूना सर्वेक्षण का अध्ययन बताता है कि जैसे-जैसे आर्थिक विकास हुआ है वैसे-वैसे प्रति व्यक्‍ति दालों और पोषक अनाज के खपत में कमी आई है. शर्मा कहते हैं, ‘यह बात तो बेहद आसानी से किसी के समझ में भी आ सकती है कि महंगाई बढ़ने पर लोगों के खाने की थाली की विविधता घट जाती है. इसका नतीजा यह होता है कि खपत में कमी आती है. जिस घर में दो सब्‍जियां बनती रही हैं, हो सकता है कि वहां एक ही सब्जी से काम चलने लगे. इसलिए सरकार का यह तर्क गले नहीं उतरता ‌कि खपत बढ़ रही है और इस वजह से महंगाई भी.’